இந்த இயக்கம் பெண்கள் அமைப்பாகத் திரள்வதற்கு மாறாக மீடியா விசாரணையை முன்வைக்கிறது. பெண்களுக்கு எதிராக இருக்கும் பணியிடச் சூழல் பிரச்னைகளை அம்பலப்படுத்துவதற்கு மாறாகத் தனிநபர்கள் மீதே அதிகக் கவனம் குவிக்கிறது. சமூக வலைதளங்களை மையமாகக்கொண்டிருக்கும் இந்தப் போராட்டங்களைத் தங்கள் லாபநோக்குக்கு ஃபேஸ்புக், ட்விட்டர் நிர்வாகங்கள் பயன்படுத்திக் கொள்கின்றன. தனித்தனி வழக்குகள், தனித்தனிச் செயல்பாடுகள் என்ற நிலையிலேயே இதில்வரும் குற்றங்கள் முன்னெடுக்கப்படுகின்றன. பொது நோக்கம், மொத்த சமூகத்துக்குமான செயல்திட்டம், ஆகியவற்றுக்குரிய முக்கியத்துவம் கொடுக்கப்படுவதில்லை. தனிநபர் பலி தீர்த்துக்கொள்ளப்படுகிறது என்று இவைபோன்ற பல விமர்சனங்கள் இந்த அமைப்பின்மீது முன் வைக்கப்படுகின்றன.